LIT ปักเป้าปีนี้ยอดสินเชื่อโต 20% เน้นปล่อยกู้ SMEs พร้อมลุยดิจิทัลมาร์เก็ตติ้งเต็มสูบ
LIT ปักเป้าปีนี้ยอดสินเชื่อโต 20% แตะ 1.3 หมื่นลบ. เน้นปล่อยกู้ธุรกิจ SMEs พร้อมลุยดิจิทัลมาร์เก็ตติ้งเต็มสูบ
20 ก.พ. 2562

นายสมพล เอกธีรจิตต์ กรรมการผู้จัดการ บริษัท ลีซ อิท จำกัด (มหาชน) หรือ LIT เปิดเผยว่า สำหรับการดำเนินธุรกิจในปี 2562 บริษัทยังคงมุ่งเน้นการให้สินเชื่อกับผู้ประกอบการเอสเอ็มอีให้เข้าถึงแหล่งเงินทุน โดยเตรียมโครงสร้างผลิตภัณฑ์ให้สอดคล้องกับธุรกิจ SME ให้มีสภาพคล่องหมุนเวียนที่สามารถแข่งขันได้ โดยมุ่งเน้นการเติบโตอย่างยั่งยืน ภายใต้แผนงาน 3 ปี (Road Map 2561 – 2563 ) ควบคู่กับการบริหารจัดการความเสี่ยง และจะเน้นการปล่อยสินเชื่อให้กับผู้ประกอบการ SME ทำงานกับภาครัฐเป็นหลัก
ประกอบกับปีนี้ภาพรวมของงานภาครัฐมีโอกาสเติบโตได้ดีมาก เนื่องด้วยมีการจัดงานพระราชพิธีบรมราชาภิเษกในหลวงรัชกาลที่ 10 และการเลือกตั้งปี 62 ซึ่งจะทำให้มีเงินสะพัด และคาดการณ์ว่าจำนวนลูกค้า SMEs จะเพิ่มขึ้นอีกด้วย
นอกจากนี้ บริษัทฯยังคงเดินหน้าพัฒนารูปแบบการตลาดผ่านช่องทางดิจิทัล มาร์เก็ตติ้ง (Digital Marketing) อย่างเต็มที่ และในปีนี้คาดว่าจะสามารถเปิดวงเงินให้กับลูกค้าที่ได้รับจากช่องทางดังกล่าวคิดเป็นสัดส่วน 10% ของจำนวนลูกค้ารายใหม่ ซึ่งเชื่อว่าเป็นช่องทางที่จะช่วยขยายฐานลูกค้าใหม่
ขณะเดียวกันบริษัทอยู่ในระหว่างการพัฒนาเทคโนโลยี เพื่อเพิ่มประสิทธิภาพการทำงานให้มีความสะดวก และรวดเร็วขึ้น สนองความต้องการของลูกค้าได้รับอนุมัติสินเชื่อในเวลาเร็วกว่าเดิมมากขึ้น อีกทั้ง บริษัทฯได้มีการปรับโครงสร้างภายในองค์กรให้มีความคล่องตัวเพื่อเพิ่มประสิทธิภาพในการทำงานให้มีความรวดเร็ว
ทั้งนี้บริษัทฯได้ตั้งเป้าหมายยอดปล่อยสินเชื่อแตะระดับ 1.3 หมื่นล้านบาท หรือเติบโตเพิ่มขึ้น 20% จากปีก่อน โดยบริษัทจะเน้นให้สินเชื่อไปยังกลุ่มประเภทที่มีแนวโน้มการขยายตัวระดับที่ดีขึ้นต่อเนื่อง เช่น สินเชื่อเพื่อสนับสนุนโครงการ (Project Backup Finance) บริการรับซื้อหนี้การค้า (Factoring) และ สินเชื่อเพื่อออกหนังสือค้ำประกันซองประมูล (Bid Bond)
ขณะเดียวกันก็จะบริหารจัดการความเสี่ยง โดยมีนโยบายตั้งสำรองหนี้สงสัยจะสูญ (Reserve) ในสัดส่วน  5-7% ของยอดลูกหนี้คงเหลือสุทธิจากหลักประกัน เพื่อรองรับมาตรฐานบัญชีใหม่ TFRS 9 รวมไปถึงการบริหารจัดการพอร์ตสินเชื่อเพื่อกระจายความเสี่ยง
ขณะที่ภาพรวมผลการดำเนินงานของบริษัทฯในปี 2561 ถึงแม้ว่าการเติบโตจะดูต่ำลง เมื่อเทียบกับปีก่อนๆ ที่ผ่านมา แต่ด้วยรากฐานสินเชื่อที่ใหญ่ขึ้นจากการเติบโตมาตลอด 11 ปี ประกอบกับภาวะเศรษฐกิจในปีที่ผ่านมายังไม่เกิดอานิสงส์แก่ผู้ประกอบการ SMEs มากนัก แต่บริษัทก็ยังคงรักษาการเติบโตอย่างต่อเนื่อง
โดยมีรายได้รวม 445.10 ล้านบาท เพิ่มขึ้น 26.14 ล้านบาท หรือ 6.24% เทียบช่วงเดียวกันของปีก่อนมีรายได้รวม 418.96  ล้านบาท และมีกำไรสุทธิ 148.84 ล้านบาท เพิ่มขึ้น 3.35 ล้านบาท หรือ 2.30% เทียบช่วงเดียวกันของปีก่อน มีกำไรสุทธิ 145.49 ล้านบาท ขณะที่พอร์ตลูกหนี้สินเชื่ออยู่ที่ 2,547.73  ล้านบาท และมียอดปล่อยสินเชื่อถึง 10,980.26 ล้านบาท
อนึ่ง ผลการดำเนินงานย้อนหลัง LIT นับตั้งแต่เข้าจดทะเบียนในตลาดหลักทรัพย์ฯ ทำสถิติสูงสุดใหม่ในทุกปี โดยปี 2557-2560 กำไรสุทธิ 47.81 ล้านบาท 70.45 ล้านบาท  100.66 ล้านบาท และ145.49 ล้านบาท ขณะเดียวกันยังได้รับรับรางวัล “บริษัทจดทะเบียนด้านนักลงทุนสัมพันธ์ดีเด่น” (Outstanding Investor Relations Awards) ของบริษัทจดทะเบียนในตลาดหลักทรัพย์ เอ็ม เอ ไอ (mai) ในโครงการ SET Awards 2018 ถึง 2 ปี ซ้อน และล่าสุดได้รับการประเมิน  CG Score เป็นระดับ 5 ดาว อีกด้วย